ประกันภัยร่วมงานสัปดาห์ประกันภัยกว่า 90 บูธ
ประกันตบเท้าร่วมงานสัปดาห์ประกันภัยกว่า 90 บูธ
24 ก.ย. 2553

ประกันตบเท้าร่วมงานสัปดาห์ประกันภัยกว่า 90 บูธ 
นางจันทรา บูรณฤกษ์ เลขาธิการ สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) คาดว่า จะมีประชาชนเข้าชมงานสัปดาห์ประกันภัย 2553 ระหว่างวันที่ 24-26 ก.ย.นี้ไม่ต่ำกว่า 1 แสนคน โดยมีบริษัทประกันชีวิต บริษัทประกันภัย อู่ สมาคมนายหน้าประกันชีวิต เข้าร่วมออกบูธกว่า 90 แห่ง เพื่อแสดงนิทรรศการความรู้และแสดงนวตกรรมด้านบริการ การรับประกันภัยใหม่ๆ บริการตรวจสุขภาพฟรี ให้บริการคำปรึกษาด้านประกันภัย อย่างคึกคัก
"ที่สำคัญคือบริษัทประกันภัยและบริษัทประกันชีวิตจะมีการลดราคาเบี้ยประกันภัยทุกชนิดสูงสุด 30%"นางจันทรา กล่าว
นางจันทรา กล่าวว่า นอกจากนี้ภายในงาน ทางกรมการประกันภัยยังได้จัดสอบใบอนุญาตตัวแทน นายหน้า ซึ่งจะมีการตรวจผลสอบภายในงานและออกใบอนุญาตตัวแทน นายหน้าได้ในทันที  โดยงานสัปดาห์ประกันภัย จัดขึ้นเพื่อให้ทุกภาคส่วนที่เกี่ยวข้องได้ร่วมกันส่งเสริมและรณรงค์ให้ประชาชนเห็นความสำคัญของการทำประกันภัยทุกประเภท และ สนับสนุนให้ประชาชนหันมาทำประกันภัยรูปแบบต่างๆ ให้มากขึ้น ทั้งนี้ การเสริมสร้างความเชื่อมั่นตระหนักถึงความสำคัญของการประกันภัยและการเข้าถึงระบบประกันภัยของประชาชนทุกระดับ เป็นหนึ่งในแผนพัฒนาการประกันภัย ฉบับที่ 2(2553-2557) โดยเน้นกลุ่มเป้าหมายที่สำคัญ ได้แก่กลุ่มประชาชนฐานราก เสริมสร้างความรู้ประกันภัยและการออมด้วยระบบประกันชีวิตให้เข้าถึงประชาชนในทุกตำบลและหมู่บ้าน ผ่านสื่อประชาสัมพันธ์ที่มีอยู่ในชุมชน เช่น วิทยุชุมชน เสียงตามสาย เคเบิ้ลทีวี ผ่านเครือข่าย เช่น ผู้นำชุมชน อาสาสมัครประกันภัย รวมทั้งผ่านกิจกรรมที่แสดงถึงความรับผิดชอบต่อสังคมภายใต้โครงการ Corporate Social Responsibility: CSRของภาคธุรกิจประกันภัยสำหรับ กลุ่มเยาวชน/นักเรียน /นักศึกษา เสริมสร้างความรู้ประกันภัยและการออมด้วยระบบประกันชีวิต ให้เข้าถึงกลุ่มเยาวชน/นักเรียน/นักศึกษา (ในระดับกว้าง) โดยการสอดแทรกสาระความรู้ช่องทาง /สื่อ/และบุคคลที่เหมาะสม ที่สามารถเป็นตัวแทนและสื่อกลางเพื่อสร้างแรงดึงดูดให้กลุ่มเยาวชนเห็นความสำคัญของการสร้างหลักประกันให้กับชีวิตในอนาคตด้วยการประกันภัยและการออมด้วยระบบประกันชีวิต เช่น โดยผ่านบุคคลที่มีชื่อเสียง ศิลปิน นักแสดง ผู้จัดรายการวิทยุ/รายการทีวี (DJ/VJ) 
ขณะที่ กลุ่มคนทำงานและผู้มีรายได้ปานกลาง รณรงค์ประชาสัมพันธ์สร้างความรู้ความเข้าใจด้านการประกันภัยและการออมด้วยระบบการประกันชีวิต รวมทั้งการให้ข้อมูลข่าวสารด้านการประกันภัย ผ่านช่องทาง/สื่อต่างๆ ที่มีประสิทธิภาพ เช่น ผ่านสื่อประชาสัมพันธ์ต่างๆ เช่น วิทยุ โทรทัศน์ สื่อสิ่งพิมพ์เอกสารเผยแพร่ ฯลฯ รวมทั้งผ่านทางช่องทางการตลาดประกันภัย คือ ระบบตัวแทนประกันภัย/นายหน้าประกันภัย และธนาคารที่ได้รับอนุญาตเป็นนายหน้าประกันภัยด้วย ผ่านเครือข่ายภาครัฐและเอกชน ภายใต้โครงการ รณรงค์ประชาสัมพันธ์สร้างความรู้ความเข้าใจด้านการประกันภัยและการออมด้วยระบบการประกันชีวิต เช่นกรมสวัสดิการและคุ้มครองแรงงาน กรมส่งเสริมการปกครองท้องถิ่น สภาหอการค้าแห่งประเทศไทย สภาอุตสาหกรรมแห่งประเทศไทย และกรมส่งเสริมสหกรณ์ เป็นต้น
นอกจากนี้  กลุ่มผู้มีรายได้สูง สร้างความตระหนักถึงความสำคัญและประโยชน์ของการประกันภัยและการออมเงินด้วยระบบประกันชีวิต โดยเน้นให้มีความเข้าใจและสามารถใช้ประโยชน์ความคุ้มครองของการประกันภัยอย่างครบวงจร เพื่อสร้างหลักประกันความมั่นคงให้กับการประกอบธุรกิจการค้า การลงทุน และการสร้างคุณภาพที่ดีให้กับชีวิต